Kwadfietsryer met windbuks geskietArgieffoto (Foto: Bru-nO, Pixabay) ŉ 41-jarige man is Sondagmiddag in Hilton, Bloemfontein, met ŉ windbuks geskiet toe hy op sy kwadfiets in dié woonbuurt gery het. Ineke van Huyssteen, woordvoerder van ER24, het gesê die man het omstreeks 15:00 in Lombardstraat met sy kwadfiets gery. Konst. Wendy Nkabi, woordvoerder van die polisie in Bloemfontein, het aan Maroela Media gesê die man het op sy kwadfiets gery toe hy skielik iets in sy bors gevoel het. “Hy het afgekyk en gesien hy is geskiet. Hy het dadelik ŉ ambulans ontbied. Hy is na ŉ hospitaal geneem en die patroon is verwyder.” Van Huyssteen het gesê die man het in sy oprit gestaan toe paramedici by die toneel opgedaag het. “Hy het matige beserings opgedoen en is na ŉ hospitaal geneem vir verdere behandeling.” Die polisie ondersoek ‘n saak van poging tot moord.